Správa o plnení opatrení a postupe prác

1. Plnenie úloh (1996 - 2000)
Vytváranie systému JASPI a jeho zavádzanie v organizáciách štátnej správy SR prebiehalo po etapách. Postup prác je podrobne uvedený v predložených návrhoch a správach za príslušné roky, ktoré vláda SR zobrala na vedomie na svojich rokovaniach.

I. etapa (uznesenie vlády SR č.104/1996) bola zameraná na analýzu požiadaviek v organizáciách štátnej správy, na zabezpečenie informačných technológií a na zabezpečenie programových a technických prostriedkov.

II. etapa ( uznesenie vlády SR č. 653/1996) bolo vytvorené riešenia typu "JASPI - lokálne" a riešenie typu "klient/server" pre MS Win95/98/NT. Po obsahovej stránke bolo do systému zapracovaných cca 2500 právnych predpisov s plnými textami, súdne rozhodnutia Najvyššieho súdu SR v rozsahu rokov 1991 - 1995 a skúšobná vzorka literatúry. Aktualizácia právnych predpisov publikovaných v Zbierke zákonov SR sa vykonávala priebežne.

III. etapa (uznesenie vlády SR č.286/1998) bol vypracovaný návrh implementácie JASPI na Ústredné orgány štátnej správy SR (návrh schválený v Rade vlády SR pre informatiku v auguste roku 1998). Riešenie typu "JASPI - lokálne" a sieťová verzia typu "klient/server" boli zavedené do skúšobnej prevádzky v rezorte Ministerstva spravodlivosti SR a vo vybraných organizáciách štátnej správy. Aktualizácia sa vykonávala v nepravidelných intervaloch prostredníctvo CD ROM nosičov. Na podnet Úradu vlády SR a ďalších ústredných štátnych orgánov SR s cieľom znížiť finančné náklady a zvýšiť pružnosť šírenia informácií riešiteľ úlohy (MS SR) vypracoval riešenie typu JASPI/Web pre použitie vo vládnej sieti Govnet. Návrh bol schválený vládou SR v marci roku 1998.

IV. Plnenie úloh v rokoch 1999 - 2000 (uznesenie vlády SR 853/2000) bolo zamerané na dotváranie údajovej základne v moduloch právne predpisy, aktualizované znenia zákonov a vyhlášok, vládnych nariadení, obchodného registra, súdnych rozhodnutí a stanovísk Ústavného súdu SR a Najvyššieho súdu SR. V období roku 2000 bola údajová základňa JASPI rozšírená o ďalšie dátové moduly a údaje, čo predstavovalo nárast údajovej základne o cca 65%.

V roku 1999 boli verzie typu "JASPI - lokálne" a typu "file/server" implementované na pracoviská organizácií štátnej správy SR. V marci roku 1999 (projekt PHARE-98) Ministerstvo spravodlivosti SR pristúpilo k riešeniu intranetovej verzie typu "JASPI/Web" určenej pre vládnu sieť GOVNET (riešenie schválené uznesením vlády SR č.286/1998). Údajová základňa JASPI bola sprístupnená pre všetkých užívateľov vládnej siete Govnet od apríla roku 2000. Aplikácia "JASPI - lokálna" s licenciami v počte 2610 licencií bola v roku 2000 rozdistribuovaná na všetky ÚŠO SR. Rozdelenie počtov licencií vychádzalo z analýzy požiadaviek ÚŠO SR uplatnených v roku 1998.
Na základe plnenia úlohy z uznesenia vlády SR č. 853/2000 (bod B.2) Úrad vlády SR v spolupráci s ministerstvom spravodlivosti zabezpečil zvýšenie prenosovej rýchlosti siete GOVNET na úseku medzi Ministerstvom spravodlivosti SR a Úradom vlády SR z pôvodných 64kbit/s na 1Mbit/s pre účely distribúcie údajov JASPI k užívateľom.
V súvislosti s účinným zavádzaním JASPI v štátnej správe ministerstvo spravodlivosti v roku 2000 vykonávalo zaškoľovanie správcov a užívateľov JASPI. 
	
V. Plnenie úloh v roku 2001 (uznesenia vlády SR č.853/2000, č.727/2001)  bolo zamerané na rozšírenie a skvalitnenie údajovej základne v moduloch: právne predpisy, aktualizované znenia zákonov a vyhlášok, obchodného registra SR a judikatúry. Distribúcia právnych predpisov vydávaných v Zbierke zákonov SR pre organizácie štátnej správy (verzia JASPI - lokálna) sa vykonávala v pravidelných mesačných intervaloch na CD ROM nosičoch. Aktualizácia databázy v systéme JASPI/Web pre užívateľov vládnej siete Govnet sa v súlade s plnením úlohy uznesenia vlády SR č.727/2001 bod B.4 vykonáva od septembra roku 2001 v denných intervaloch. 
Na základe plnenia úlohy uznesenie vlády SR č.727/2001 bod B.8 rezorty predložili ministrovi spravodlivosti rozsah zavedenia JASPI na ústredných orgánoch štátnej správy SR, vrátane rozpočtových a príspevkových organizácií v ich pôsobnosti a zároveň predložili ďalšie požiadavky na rozšírenie počtov licencií pre JASPI vo výške cca 62,2 mil. Sk. Z vykonanej analýzy vyplynulo, že požiadavky na ďalšie licencie prevyšujú počet 2.610 licencií spolu dodaných na rezorty v roku 2000. Za účelom zabezpečiť plnenie prioritných úloh vlády SR a úloh uznesení vlády SR ministerstvo spravodlivosti podľa uznesenia vlády SR č.727/2001 bod B5 vypracovalo návrh riešenia nákupu licencií pre JASPI. Z rokovania Rady vlády SR pre informatiku zo dňa 8. februára 2002 vyplynula požiadavka rezortov na podpísanie rámcovej zmluvy na nákup licencií pre JASPI s možnosťou uzatvorenia čiastkových zmlúv v rokoch 2002 až 2005.
Plnením úloh a dosiahnutými výsledkami sa zaoberala aj hodnotiace správy a vykonaný medzinárodný audit v rámci projektu PHARE č.SR98/IB/JH/05-09, ktoré hodnotili kvalitu systému po technologickej a užívateľskej stránke pozitívne, pričom autori správ uviedli, že systém zodpovedá najmodernejším štandardom používaným v tejto oblasti v krajinách EÚ. Autori v správe z novembra 2001 súčasne poukázali na nedostatky spracovávania informácií od ich vzniku a v priebehu edičnej fázy. (“Slovenský systém právnych informácií JASPI” správa z novembra roku 2001, Autori: Univ. Prof. Dr. Friedrich Lachmayer, Dr. Thomas Menzel, Dipl. Ing. Peter Gartus).

VI. Plnenie úloh v roku 2002 (uznesenia vlády SR č.1154/2001-B.137, č.528/2002, č.529/2002)
bolo zamerané na rozšírenie a modifikáciu aplikačného programového vybavenia JASPI vo všetkých verziách systému. Na základe požiadaviek užívateľov bola v rámci systému JASPI/Web vytvorená základná a rozšírená verzia systému s možnosťou detailnejšieho vyhľadávania v textovej štruktúre dokumentov. Nová verzia systému "JASPI/Web" vo vládnej sieti GOVNET zabezpečujúca vyšší komfort vyhľadávania bola užívateľom sprístupnená od októbra roku 2002 na pôvodnej adrese: http://jaspiw2.justice.gov.sk. Nová verzia systému "JASPI - lokálne" bola v organizáciách štátnej správy distribuovaná na CD ROM nosičoch v novembri roku 2002. Nová verzia systému JASPI zvyšuje vyhľadávacie možnosti a znižuje náročnosť ovládania zo strany užívateľov.
 	Z hľadiska vyhľadávania boli možnosti systému JASPI/Web rozšírené o synonymické a čiastočne o pojmové vyhľadávanie v textových dokumentoch. Na základe uznesenia vlády SR č. 727/2001 bod B.6 bol od marca roku 2002 do prevádzky uvedený server pre sieť Internet, prostredníctvom ktorého je databáza slovenskej legislatívy v JASPI sprístupnená na adrese: http://jaspi.justice.gov.sk všetkým štátnym organizáciám a verejnosti bezplatne.
Sprístupnenie databázy systému JASPI pre verejnosť od februára 2002 zaradila vláda SR medzi svoje prioritné úlohy uznesením č.1154/2001 z 12. decembra 2001 (úloha B.137) v materiály pod názvom: “Uznesenie k prioritným úlohám vlády Slovenskej republiky vyplývajúce z Pravidelnej správy Európskej komisie o pripravenosti Slovenskej republiky na členstvo v Európskej únii z 13.11.2001”.
Na základe uznesenia vlády SR č.528/2002 MS SR doriešilo v septembri 2002 zabezpečenie nákupu licencií pre organizácie štátnej správy uzatvorením rámcovej dohody na nákup licencií v rozsahu rokov 2002 až 2005. Rozdelenie dodaných licencií za rok 2002 v celkovom počte 2 633 licencií pre lokálne počítače a 13 licencií pre server je uvedené v prílohe č.1. Serverové riešenia v počte 8 licencií boli osobitne zabezpečené pre rezortné organizácie ministerstva spravodlivosti (súdy) z prostriedkov rozpočtu MS SR. 
Vzhľadom na požiadavky rezortov Ministerstvo spravodlivosti od roku 2002 zabezpečuje na základe predložených požiadaviek aktualizáciu údajovej základne vo všetkých verziách systému JASPI minimálne v 1-týždňových intervaloch. Inkrementálne aktualizácie užívatelia lokálnych aplikácií môžu vykonávať priamo a to zo stránky MS SR na adrese http://justice.gov.sk elektronickým spôsobom minimálne 4 krát do mesiaca. Tento krok významne zvyšuje pružnosť šírenia právnych informácií bezprostredne po ich publikovaní v Zbierke zákonov SR.

Databáza systému JASPI obsahuje k decembru roku 2002 nasledovné dátové moduly: 

•	právne predpisy publikované v Zbierke zákonov SR od roku 1918 až 1930 a od roku 1945 po súčasnosť (v plných textoch)
•	plné texty konsolidovaných (aktualizovaných) znení zákonov, vyhlášok a vládnych nariadení
•	súdne stanoviská a rozhodnutia Najvyššieho súdu SR publikované od roku 1961
•	súdne stanoviská, rozhodnutia a nálezy Ústavného súdu SR (od svojho vzniku, t.j. od roku 1993)
•	modul obchodného registra SR s údajmi za všetky kraje (plné výpisy), modul sprístupnený v sieti GOVNET a v lokálnej verzii JASPI 
•	modul súdnych znalcov, vrátane súdnoznaleckých organizácií (v testovacej prevádzke)
•	modul súdnych tlmočníkov a modul súdnych prekladateľov (v testovacej prevádzke v lokálnej verzii JASPI)
•	modul dokumentov EÚ (s vybranými textami) v sieti GOVNET
•	modul literatúry (pre účely testovania)

2. Návrh úloh pre ďalšie obdobie
	Pre vyriešenie požiadaviek ÚŠO SR a verejnosti je potrebné v súvislosti s budovaním a zavádzaním systému JASPI doriešiť v roku 2003 nasledovné úlohy:

1.	tok autorizovaných textov EÚ práva z Úradu vlády SR na miesto spracovania do systému JASPI (úloha uznesenia vlády SR č.853/2000 bod B.6)
2.	skvalitnenie údajovej základne na základe spätnej kontroly údajov mimorezortnými organizáciami
3.	zavedenie prenosu a spracovania  textov v jednotnom štandarde
4.	personálne zabezpečenie spracovania a vkladania EÚ dokumentov do systému JASPI
5.	rozšíriť možnosti vyhľadávania pomocou jazykových pojmologických slovníkov (uznesenie vlády SR č. 137/2002)